Ramaphosa maak rug styf oor Moyane | Netwerk24
Ramaphosa maak rug styf oor Moyane
Deur Sarel van der Walt 16 Mei 2018 17:20
Tom Moyane, geskorste kommissaris van die Suid-Afrikaanse Inkomstediens (SAID), het aan pres. Cyril Ramaphosa gesê hy sal sy tasse pak en loop as die regering sy salaris vir die oorblywende 18 maande van sy kontrak – insluitende sy bonusse – betaal.
Ramaphosa het sy rug styf gemaak en botweg geweier.
EWN het Woensdag berig hy het ’n brief van Ramaphosa se regspan aan Moyane onder oë gehad waarin die president weier om ’n skikking aan te gaan.
Tom Moyane. Foto: Wikus de Wet
Dit is uit dié brief glo duidelik Ramaphosa stel nie in enige skikking belang nie.
Die president wil hê die kommissie van ondersoek na Moyane se geskiktheid vir die pos as kommissaris, moet voortgaan. Oudregter Kate O’Reagan lei dié kommissie.
Moyane het vroeër daarop aangedring dat die presidensie moet betaal vir ’n moontlike hofgeding met Ramaphosa.
Die president weier ook dat die staat vir Moyane se regskoste in die ondersoek van die kommissie betaal.
Ramaphosa se prokureurs sê in die brief die SAID het geen beleid dat hy betaal vir sy werknemers se regskoste in tugondersoeke nie.
Daily Maverick het Woensdag berig Moyane het aangevoer die prosesse van die kommissie van ondersoek wat die president ingestel het, is verkeerd en onregverdig teenoor hom. Hierop is Ramaphosa se antwoord dat Moyane die beskuldigde is en nie sy eie tugproses kan bepaal nie.
Ramaphosa het aanvanklik aangebied die staat sou Moyane ses maande se salaris betaal in ruil daarvoor dat hy bedank. Dit is later tot ’n jaar se salaris verleng, maar Moyane het dit verwerp en met regstappe gedreig. Hy is toe geskors.
Die Sunday Times het vroeër berig Moyane wil Ramaphosa hof toe neem nadat hulle glo op 18 Maart vanjaar op mekaar geskree het in ’n rusie oor miljoene rande wat die SAID aan die Gupta-familie betaal het.
Ramaphosa het Moyane luidens die berig in diepte uitgevra oor ’n BTW-terugbetaling aan Oakbay, een van die Guptas se maatskappye.
Die president het glo in ’n stadium aan Moyane gesê hy het vertroue in hom verloor en hom gevra om te bedank.
Die presidensie het nog nie op ’n versoek om kommentaar gereageer nie.
So ook nie Eric Mabuza, Moyane se prokureur, nie.
Meer oor: Suid-Afrikaanse Inkomstediens (Said) | Pres. Cyril Ramaphosa | Tom Moyane | Bonus | Salaris
Moyane sê presidensie moet sy regskostes dek